Zagreb, 23. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Joze Vranješa, zamjenika gradonačelnika Grada Makarske i Joška Roščića, općinskog načelnika Općine Baška Voda,** na 103. sjednici, održanoj 23. listopada 2020., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva Vodovod d.o.o. od 22. ožujka 2018. do 2. prosinca 2019., odnosno predsjednika Nadzornog odbora od 17. travnja 2018. do 2. prosinca 2019.**
2. **Pokreće se postupak za odlučivanje o sukobu interesa protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 2. stavka 2. alineje 2. ZSSI-a, koja proizlazi iz zapošljavanja na radnom mjestu Rukovoditelja tehničkog sektora u trgovačkom društvu Vodovod d.o.o. koje se, uz ostalo, financira i iz proračuna Grada Makarske, kao i zbog toga što je kao član/predsjednik Nadzornog odbora tog trgovačkog društva bio neposredno nadređen direktoru koji ga je i zaposlio na navedenom radnom mjestu, slijedom čega** **se osnovano može smatrati da privatni interes dužnosnika utječe na njegovu nepristranost u obavljanju javne dužnosti.**
3. **Pokreće se postupak za odlučivanje o sukobu interesa protiv dužnosnika Joška Roščića, općinskog načelnika Općine Baška Voda, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013.**
4. **Pokreće se postupak za odlučivanje o sukobu interesa protiv dužnosnika** **Joška Roščića, općinskog načelnika Općine Baška Voda, zbog moguće povrede članka 2. stavka 2. alineje 2. ZSSI-a, koja proizlazi iz okolnosti što je na Skupštini trgovačkog društva Vodovod d.o.o., 22. ožujka 2018., sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri; te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.**
5. **Pokreće se postupak za odlučivanje o sukobu interesa protiv dužnosnika Joška Roščića,** **općinskog načelnika Općine Baška Voda, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik u svojstvu člana Skupštine trgovačkog društva Vodovod d.o.o. sudjelovao u odlučivanju na sjednici Predstavnika Skupštine društva 22. ožujka 2018. o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joška Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora istog društva, bez prijedloga Općinskog vijeća Općine Baška Voda.**
6. **Poziva se dužnosnik Joze Vranješ da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove Odluke.**
7. **Poziva se dužnosnik Joško Roščić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove Odluke.**

Obrazloženje

U Povjerenstvu je 6. studenog 2019. pod brojem 711-U-3744-P-327/19-01-5 zaprimljena neanonimna prijava mogućeg sukoba interesa podnesena protiv dužnosnika Joze Vranješa, zamjenika gradonačelnika Grada Makarske te indirektno i protiv Joška Roščića, općinskog načelnika Općine Baška Voda, povodom koje se vodi predmet P-327/19.

U prijavi se u bitnome navodi da se dužnosnik Joze Vranješ, zamjenik gradonačelnika Grada Makarske, prema saznanjima iz medija, javio na natječaj objavljen na Zavodu za zapošljavanje za zaposlenje na radno mjesto rukovoditelja tehničkog sektora Vodovod d. o. o. Makarska koji je bio otvoren od 2.9.2019. do 10.9.2019.

Podnositelj prijave navodi da je Vodovod d.o.o. Makarska društvo u vlasništvu Grada Makarske, Općine Brela, Baška Voda, Tučepi, Podgora i Gradac.

Također se navodi da je Joze Vranješ, osim što je zamjenik gradonačelnika Grada Makarske, ujedno i predsjednik Nadzornog odbora društva Vodovod d.o.o. Makarska, a da je Joško Roščić, zamjenik predsjednika Nadzornog odbora društva ujedno i punac Joze Vranješa (Joze Vranješ je suprug Dragice Vranješ, kćeri Joška Roščića i aktualne saborske zastupnice HDZ-a u trenutku zapošljavanja Joze Vranješa u Vodovodu Makarska).

Podnositelj prijave moli Povjerenstvo da utvrdi je li prijavom na natječaj Joze Vranješa na mjesto rukovoditelja tehničkog sektora Vodovoda d.o.o. Makarska došlo do povrede ZSSI-a, odnosno hoće li do povrede načela i sukoba interesa doći njegovim eventualnim izborom na navedeno radno mjesto.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga su i dužnosnici Joze Vranješ i Joško Roščić povodom obnašanja dužnosti zamjenika gradonačelnika Grada Makarske i općinskog načelnika Općine Baška Voda obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Joze Vranješ od 12. lipnja 2017. obnaša dužnost zamjenika gradonačelnika Grada Makarske.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Joško Roščić od 25. svibnja 2017. obnaša dužnost općinskog načelnika Općine Baška Voda, u svom drugom mandatu. Istu dužnost dužnosnik je obnašao u prethodnom mandatu od 24. svibnja 2013. do 24. svibnja 2017.

Uvidom u podatke nadležnog Trgovačkog suda u Splitu utvrđeno je da je pod matičnim brojem subjekta 060156237 upisano trgovačko društvo Vodovod d.o.o. čiji osnivač su Grad Makarska, Općina Brela. Općina Baška Voda, Općina Podgora, Općina Gradac i Općina Tučepi.

Trgovačko društvo Vodovod d.o.o. je dopisom od 2. siječnja 2020. dna zahtjev Povjerenstva ostavilo sljedeće podatke.

Članovi Nadzornog odbora Vodovoda d.o.o. Makarska su: Josko Roščić, …………., Filip Vidulin, ……………., …………………, ………………, ………….., ………….., …………., Stipe Ursić, ………….. i ……………. (upis posljednjeg u sudski registar još nije proveden, ali sukladno odredbi čl. 258. Zakona o trgovačkim društvima mandat članu počinje teći s danom odluke, bez obzira na upis u sudski registar, a sukladno čl. 260. a ostavka člana stupa na snagu s danom podnošenja bez obzira na upis u sudskom registru).

Joze Vranješ je bio član Nadzornog odbora od 22.3.2018. pa do 2.12.2019. kada je na sjednici Nadzornog odbora dao ostavku na mjesto člana.

Za vrijeme obnašanja članstva u Nadzornom odboru Jozi Vranješu nije isplaćivana naknada za članstvo, navode u dopisu.

Trgovačko društvo Vodovod d.o.o. je objavilo natječaj za radno mjesto Rukovoditelj tehničkog sektora i to iz razloga odlaska u mirovinu radnika koji je bio zaposlen na tom radnom mjestu preko 30 godina. Natječaj je objavljen u dnevnom listu „Slobodna Dalmacija" i putem Zavoda za zapošljavanje 2.9.2019. Objava natječaja i bodovanje kandidata je izvršeno temeljem Pravilnika o kriterijima za izbor osoba s kojom će se zasnovati radni odnos broj 514/2016, a koji je na snazi od 7.4.2016. Opis poslova rukovoditelja tehničkog sektora i uvjeti su navedeni u popisu poslova iz Pravilnika o radu od 27.3.1996. Iako je pravilnik o radu u međuvremenu mijenjan, „Popis poslova" koji je njegov sastavni dio nikada nije mijenjan (već samo nadopunjivan nekim novim radnim mjestima), navodi se u dopisu.

Temeljem Pravilnika o kriterijima za izbor osoba s kojom će se zasnovati radni odnos broj 514/2016 iz 2016. izvršeno je bodovanje kandidata te je direktor donio Odluku o odabiru kandidata za prijam u radni odnosa 3.12.2019. Kriteriji za prijam u radni odnos, temeljem navedenog Pravilnika, uz prosjek ocjena su i godine starosti kandidata (do 25 godina starosti 4 boda, 25 do 30 godina starosti 3 boda, 30 do 40 godina starosti 2 boda i preko 40 godina starosti 0 bodova), te odgovarajuće kompetencije (odlične kompetencije-traženi profil 6 bodova, dobre kompetencije-zadovoljavajući profil 3 boda i slabe kompetencije-nezadovoljavajući profil 0 bodova).

Temeljem citiranog Pravilnika od kandidata koji su po stručnoj spremi ispunjavali uvjete (VSS) je zatražena dopuna u vidu preslika indeksa ili ispisa ocjena sa fakulteta. Obzirom na razliku u potvrdi za ocjene za osobe koje su studirale prema sustavu ECTS bodovanja i ranije napravljen je aritmetički procjek ocjena za svakog kandidata.

Razgovore s kandidatima su izvršili direktor te trenutni rukovoditelj tehničkog sektora …………….., dipl.ing grad., kao što su provedeni i nekoliko prethodnih natječaja. Kao najbolji kandidat odabran je Joze Vranješ, koji je imao aritmetički prosjek ocjena 4,31, što je bio najviši prosjek ocjena u odnosu na sve kandidate. Nadalje se navodi da je imenovani završio studij u roku te ima pohvalu dekana. U odnosu na radno iskustvo se navodi da je Joze Vranješ od 2008. radio na poslovima inženjera održavanja, a od 2016. pa do 2018. na poslovima direktora održavanja u tvornici „Aluminij" Mostar. Cijeneći sve prethodno; najviši prosjek ocjena od svih kandidata (uz pohvalu dekana i završetak studija u roku), oko deset godina na operativnim i rukovodećim poslovima na održavanju tvornice „Aluminij" Mostar, što je svakako najsličnije poslovima rukovoditelja tehničkog sektora u Vodovodu d.o.o. Makarska, imenovani je odabran kao najbolji kandidat, navode.

U dopisu se ističe da Joze Vranješ nije odabran kao najbolji kandidat zbog svog položaja zamjenika gradonačelnika, već zbog svojih kvalifikacija i najvećeg broja bodova temeljem Pravilnika o kriterijima za izbor osoba s kojom će se zasnovati radni odnos broj 514/2016 (koji Pravilnik je donesen za vrijeme drugog direktora i drugog Nadzornog odbora društva Vodovod d.o.o. Makarska).

Također napominju da temeljem odredbe članka 13. Zakona o vodnim uslugama (NN 66/19) Vodovod d.o.o. Makarska kao javni isporučitelj vodnih usluga ne može obavljati druge djelatnosti, osim vodnih usluga ili u svezi s njima. Vodovod d.o.o. stoga nije na tržištu, niti ima mogućnost biti, njegovo poslovanje je strogo određeno Zakonom o vodnim uslugama, te nikada nije bio u nikakvom poslovnom odnosu s Gradom Makarska, niti postoji mogućnost da će stupiti u bilo kakav poslovni odnos s Gradom Makarska.

Uvidom u zapisnik sa Skupštine društva VODOVOD d.o.o. od 22. ožujka 2018. utvrđeno je da je pod točkom 3. dnevnog reda odlučivano o imenovanju članova Nadzornog odbora, a između ostalih bili su predloženi i imenovani Joze Vranješ i Joško Roščić. Na predmetnoj sjednici bio je prisutan Joško Roščić, a navedeno je da je član društva Općina Baška Voda, tj. Joško Roščić, predložio sebe za imenovanje članom Nadzornog odbora.

Uvidom u zapisnik sa 1. sjednice Nadzornog odbora trgovačkog društva Vodovod d.o.o., održane 17. travnja 2018. utvrđeno je da je dužnosnik Joze Vranješ na predmetnoj sjednici izabran za predsjednika Nadzornog odbora istog trgovačkog društva.

Člankom 4. Zakona o financiranju vodnoga gospodarstva („Narodne Novine“ broj 153/09, 90/11, 56/13, 154/14 , 119/15, 120/16, 127/17, 66/19) propisano je da su izvori sredstava, između ostalih, i proračuni jedinica lokalnih i/ili područnih (regionalnih) samouprava.

Daljnjim dopisom od 9. srpnja 2020. na zahtjev Povjerenstva Vodovod je dostavio sljedeće podatke.

Trenutni članovi Nadzornog odbora Vodovoda d.o.o. su iste osobe kao u prošlom očitovanju od 30.12.2019. uz izmjenu da je na prošloj skupštini društva održanoj 26.6.2020. izabran za člana i Dario Bogut kao 13.član i predstavnik radnika u Nadzornom odboru.

Popis članova Nadzornog odbora je:

1. Joško Roščić (zamjenik predsjednika),

2. ………………….,

3. Filip Vidulin,

4. ………………,

5. ………………,

6. ……………..,

7. ……………….,

8. ……………….,

9. ………………,

10. Stipe Ursić,

11. ………………………..,

12. ……………………. (predsjednik)

13. …………………

U dopisu se navodi da je na skupštini društva održanoj 12.12.2019. (nakon što Joze Vranješ više nije bio član Nadzornog odbora od 2.12.2019.) ………………… izabran za člana Nadzornog odbora. Predsjednika biraju članovi Nadzornog odbora na prvoj sljedećoj sjednici, a u međuvremenu je poslove predsjednika obavljao zamjenik predsjednika. Istovremeno, Radničko vijeće je provodilo izbore cilj kojih je bilo odabir predstavnika radnika u Nadzornom odboru.

Slijedom navedenog, trebalo je u sudskom registru, navode, s malim vremenskim razmacima, provesti slijedeće izmjene; ostavka Joze Vranješa - nije član od 2.12.2019., imenovanje ……………………… za člana - član od 12.12.2019., upis predsjednika između članova Nadzornog odbora (izabran na sjednici 14.5.2019.) i upis člana kao predstavnika radnika (izabran na sjednici skupštine 26.6.2020.). Obzirom da je trošak svakog upisa u sudski registar preko Javnog bilježnika nekoliko tisuća kuna odlučilo se sve obaviti u istoj prijavi (kako bi nastao trošak samo jedne prijave koja se trebala dogoditi unutar mjesec dana, te obzirom da sukladno odredbi čl. 258. Zakona o trgovačkim društvima mandat članu Nadzornog odbora počinje teći s danom odluke, bez obzira na upis u sudski registar, a sukladno čl. 260. a, ostavka člana stupa na snagu s danom podnošenja bez obzira na upis u sudskom registru - odnosno čin upisa u sudski registar je samo deklaratoran - nema utjecaja na činjenicu je li ili nije netko član Nadzornog odbora).

Na kraju navode da će prijava promjena u sudskom registru sa svim promjenama biti sada podnesena (napominju da mandat započinje i prestaje danom donošenja odluke bez obzira na upis u sudski registar, odnosno Joze Vranješ nije član Nadzornog odbora od 02.12.2019).

Na kraju ističu da Joze Vranješ nije niti jednu odluku donio samostalno već je o istoj glasovao kao jedan od 13 (odnosno 12 članova za vrijeme upražnjenog mjesta predstavnika radnika) članova Nadzornog odbora.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Člankom 15. stavkom 2. propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo obrazlaže kako postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.,dalje u tekstu: ZTD) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa tako i članova uprava trgovačkih društva u vlasništvu jedinice lokalne i područne (regionalne) samouprave. Pritom Povjerenstvo nije nadležno niti će u ovom postupku utvrđivati je li dužnosnik Joško Roščić prilikom donošenja Odluke o imenovanju …………….., Joze Vranješa, ……………., …………….., …………….., ……………., Joška Roščića, Filipa Vidulina, Stipe Ursića, ………………. i ………………… za članove Nadzornog odbora trgovačkog društva Vodovod d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika donesena sukladno odredbama Zakona o trgovačkim društvima.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da skupštinama tih trgovačkih društava članove upravnih tijela i nadzornih odbora predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenog, Povjerenstvo obrazlaže da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten donositi odluku o imenovanju članova nadzornog odbora, ali donošenju odluke o imenovanju na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Joško Roščić u obnašanju dužnosti općinskog načelnika Općine Baška Voda, počinio moguću povredu članka 15. stavka 2. ZSSI-a, koja proizlazi iz okolnosti da je dužnosnik donio odluku o imenovanju ………………., Joze Vranješa, ……………, ……………, …………….., ……………., Joška Roščića, Filipa Vidulina, Stipe Ursića, ………………. i ………………….. za članove Nadzornog odbora bez prethodnog prijedloga Općinskog vijeća Općine Baška Voda te je donesena odluka kao u točki V. izreke.

Člankom 260.a ZTD-a propisano je da predsjednik i član nadzornog odbora mogu dati ostavku. Za prestanak članstva u nadzornom odboru nije potrebna odluka glavne skupštine. Ostavka se u pisanom obliku izjavljuje društvu i, ako iz nje ne proizlazi što drugo, djeluje od dana kada je dana. Uprava društva je dužna o tome odmah izvijestiti sve članove nadzornog odbora.

Uvidom u Ostavku Joze Vranješa na mjesto člana Nadzornog odbora utvrđeno je da je dužnosnik 2. prosinca 2019. neopozivo podnio ostavku na mjesto člana nadzornog odbora društva Vodovod d.o.o., Makarska, Vrgorska 7a, OIB: 06527308831, te da je istog dana zaprimljena u predmetnom trgovačkom društvu.

 Uvidom u povijesni izvadak iz sudskog registra Trgovačkog suda u Splitu trgovačkog društva Vodovod d.o.o. utvrđeno je da je …………. direktor predmetnog trgovačkog društva i da zastupa Društvo pojedinačno i samostalno od 4. veljače 2019.

Uvidom u Odluku o odabiru kandidata za prijam u radni odnos na neodređeno vrijeme utvrđeno je da je predmetnu Odluku o primanju Joze Vranješa u radni odnos potpisao direktor društva Vodovod, ……………….

Uvidom u povijesni izvadak iz sudskog registra Trgovačkog suda u Splitu trgovačkog društva Vodovod d.o.o. također je utvrđeno da je Joško Roščić kao član Društva prvi put bio upisan 8. rujna 2010., dok je iz dopisa Vodovoda od 9. srpnja 2020. utvrđeno da Joško Roščić trenutno obnaša funkciju zamjenika predsjednika Nadzornog odbora Vodovoda d.o.o.

 Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnika Joze Vranješa, koja proizlazi iz istovremenog obnašanja dužnosti zamjenika gradonačelnika Grada Makarske te obnašanja funkcije člana i predsjednika Nadzornog odbora trgovačkog društva Vodovod d.o.o. od 22. ožujka 2018., odnosno 17. travnja 2018. do 2. prosinca 2019. Stoga je Povjerenstvo donijelo odluku kao u točki I. izreke ovog akta.

Isto tako, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnika Joška Roščića, koja proizlazi iz istovremenog obnašanja dužnosti općinskog načelnika Općine Baška Voda te obnašanja funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013. Stoga je Povjerenstvo donijelo odluku kao u točki III. izreke ovog akta.

Nadalje, iz prikupljenih podataka i dokumentacije Povjerenstvo je steklo saznanja da se osnovano može smatrati da privatni interesi dužnosnika utječu na njegovu nepristranost u obnašanju dužnosti, a što proizlazi iz okolnosti da se zaposlio u trgovačkom društvu na radnom mjestu rukovoditelja tehničkog sektora, na kojem radnom mjestu ostvaruje plaću. Također je bitno napomenuti da je dužnosnik Joze Vranješ u obnašanju funkcije člana i predsjednika Nadzornog odbora predmetnog trgovačkog društva imao ovlasti odlučivati o direktoru istog trgovačkog društva, ………………, koji je potpisao odluku o primanju dužnosnika Joze Vranješa u radni odnos u trgovačkom društvu Vodovod d.o.o., slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti. Na kraju treba istaknuti i situaciju kolizije uloga, odnosno privatnog i javnog interesa, pri kojoj dužnosnik ima ovlast donositi odluke pri zasnivanju poslovnih odnosa, odnosno dodjeli financijskih sredstava za financiranje vodnog gospodarstva trgovačkom društvu u kojem se zaposlio. Slijedom navedenog, Povjerenstvo je odlučilo kao u točki II. izreke.

Uvidom u digitalni informacijski sustav Matice rođenih matičnog područja Baška Voda utvrđeno je da je Dragica Vranješ, OIB: ……………… kći Joška Roščića. Uvidom u izvješća o imovinskom stanju dužnosnika Joze Vranješa utvrđeno je da je kao suprugu naveo Dragicu Vranješ, a usporedbom OIB-a s podacima iz podataka Matice rođenih utvrđeno je da se radi o istoj osobi.

Iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 2. stavka 2. alineje 2. koja proizlazi iz okolnosti da je dužnosnik Joško Roščić, općinski načelnik Općine Baška Voda, sudjelovao na Skupštini trgovačkog društva Vodovod d.o.o. 22. ožujka 2018. na kojoj je dužnosnik sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri; te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, iz čega se osnovano može smatrati da je privatni interes dužnosnika utjecao na njegovu nepristranost u obavljanju javne dužnosti. Slijedom navedenog, Povjerenstvo je odlučilo kao u točki IV. izreke.

Sukladno članku 39. stavku 3. ZSSI-a, pozivaju se dužnosnici da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Joze Vranješ, elektronička dostava
2. Dužnosnik Joško Roščić, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana